Eienaar kyk hoe Spar in Stanford afbrand | Netwerk24
Deur Roshé Taka 22 Mei 2019 17:34
Toe die Spar op Stanford in die Wes-Kaap Maandag in die vroeë oggendure deur ’n brand in puin gelê is, kon een van die eienaars net hulpeloos toekyk.
Glenn en Gianni Roodt is die eienaars van die Spar op Stanford. Foto: Gianni Roodt/Facebook
Glenn en Gianni Roodt (albei 36), besit die Spar al die afgelope agt jaar.
Glenn het Woensdag gesê die ondersoek na die oorsaak van die brand duur voort. Daar is nog geen nuwe inligting nie en hy verwag ’n antwoord teen Donderdag.
Lees ook: Spar in Stanford in brand verwoes
Hy sê die brand het omstreeks 04:00 uitgebreek en hy was teen 04:20 op die toneel. Die winkel het binne sowat 40 minute afgebrand.
“Ek het nie veel woorde nie, want dit is nie iets wat ons verwag het nie. Dit is ’n groot hartseer vir almal. Ons sal ’n nuwe winkel van die grond af moet bou.”
Hy sê hulle het 38 werknemers wat deur die brand geraak gaan word.
Die gemeenskap het intussen op sosiale media met die eienaars gesimpatiseer en baie sê dit is ’n groot verlies vir hulle.
Spar en OK is die grootste algemene handelaars op Stanford.
Die Spar in Stanford Maandag in die vroeë oggendure in ligte laaie. Foto: The Standford Hotel/Facebook
Meer oor: Spar | Stanford | Brand
Vonke het nie tot Kuga-brand gelei, sê kenner van VSA